དེ་ལྟར་སུམ་པ་དང་ཟིང་པོའི་སྐོར་གྱི་གནས་ཚུལ་ངོ་སྤྲོད་དང་སོ་སོའི་ལོ་རྒྱུས་རགས་ཙམ་སོང་རྗེས།ད་ནི་བོད་རུ་ལྔའི་ཁོངས་ནས་སུམ་པའི་དམག་བྱང་ལི་ཡུལ་དུ་སླེབས་པའི་གནས་ཚུལ་ཅུད་ཟད་བརྗོད་ན།སྤྱིར་ལི་ཡུལ་ནི་བོད་ཀྱི་བྱང་མཐའ་སྟོད་མངའ་རིས་དང་གནའ་བོའི་སུམ་པའི་བྱང་མཐའ་དེང་སང་བྱང་ཐང་དུ་འབོད་པ་དང་འདབས་འདྲེས་ནས་ཡོད་པ་ཡིན་ལ།ལི་ཡུལ་ནི་སངས་རྒྱས་ཆོས་ལུགས་དར་སྔ་བའི་ས་གནས་ཤིག་ཡིན་སྟབས།སྲོང་བཙན་སྒམ་པོའི་རིང་ལི་ཡུལ་གྱི་བན་དེ་བོད་དུ་ཡོང་བའི་ལོ་རྒྱུས་རང་རེའི་ཡིག་ཚང་རྣམས་སུ་འབྱུང་ལ།ནང་སྒོས་སུ་བཙན་པོ་ཁྲི་སྲོང་ལྡེ་བཙན་གྱི་དུས་སྐབས་ནས་བོད་བཙན་པོའི་མངའ་ཐང་མཐའ་བཞིར་རྒྱ་བསྐྱེད་པའི་དུས་སུ།ལི་ཡུལ་ཡང་བོད་བཙན་པོའི་དབང་འོག་ཏུ་ཚུད་ནས་ལོ་ངོ་མང་པོ་སོང་བའི་གནས་ཚུལ་རྒྱའི་ཡི་གེ་དང་ཏུན་ཧོང་གི་ཡིག་རྙིང་བཅས་སུ་གསལ་ཏེ།ཏུན་ཧོང་ནས་ཐོན་པའི་བོད་ཀྱི་ལོ་རྒྱུས་ཡིག་ཆ་རུ་བཙན་པོ་ཁྲི་སྲོང་ལྡེ་བཙན་གྱི་ལོ་རྒྱུས་བརྗོད་སྐབས།རྒྱལ་པོ་འདྀ་འྀ་རིང་ལ་།འབྲོ་ཁྲི་གཟུའ་རམ་ཤགས་ཀྱིས།སྟོད་ཕྱོགས་སུ་དྲངསྟེ།ལྀ་འབངས་སུ་བཀུག་ནས་དཔྱའ་ཕབ་བོ།།ཞེས་མདོར་བསྡུས་སུ་བཀོད་ཅིང་།རྒྱའི་ཐང་ཡིག་གསར་མའི་ནང་དུ་ཞན་ཧིན་ཁྲི་ལོ་དང་པོར།བྷོད་དམག་སླེབས་ཏེ་ཀྲིག་བཅོ་བརྒྱད་བཅོམ།བྷོད་པས་ལི་ཡུལ་པ་རྣམས་གྲོགས་སུ་བསྡེབས་ནས་ཆིག་ཚི་གྲོང་ཁྱེར་གྱི་པོ་ཧན་མཁར་ཡང་དབང་དུ་བསྡུས།དེ་ནས་ཨན་ཞི་སྡེ་བཞི་ལྷོད་ལ་ཤོར།ཅེས་བཀོད་ཡོད་པ་ལྟ་བུ་རྒྱའི་ལོ་རྒྱུས་ནང་དེའི་སྐབས་ཀྱི་གནས་ཚུལ་བོད་ཡིག་ལས་ཀྱང་མང་ལ་གསལ་པོར་འབྱུང་བ་ལྟར་རོ།